Julius Herman Gólč

Julius Herman Gólč ( Julius Herrmann Goltzsch; * 5. julija 1831 w Dubom, † 2. apryla 1906 w Rakecach) bě serbski ewangelski farar.

Wón narodźi so jako syn knježeho šosarja w Dubom pola Hućiny a wopyta wot 1846 do 1854 Budyski gymnazij, hdźež bě z čłonom towarstwa Societas Slavica Budissinensis. Wot 1854 do 1859 studowaše w Lipsku ewangelsku teologiju a bě tam čłon a podstarši Serbskeho prědarskeho towarstwa. Po studiju dźěłaše najprjedy lěto jako wučer w Lipšćanskej syrotowni a wot 1860 do 1862 na Budyskej měšćanskej šuli. Zdobom podawaše na gymnaziju serbske hodźiny. 1862 přewza farske městno w Rakečanskej wosadźe, hdźež hač do lěta 1902 skutkowaše, hdyž so na wuměnk poda. W zastojnstwje slědowaše jemu jeho syn Jan Gólč.

Jako serbski farar wojowaše přećiwo wotstronjenju serbskeje wučby w pruskich šulach swojeje wosady.

Gólč bě wot załoženskeho lěta 1847 čłon Maćicy Serbskeje, wot 1897 jeje čestny sobustaw a wot lěta 1880 zbodom čłon delnjoserbskeje Maśicy.

 Literatura 
 Jan Gólč: Nekrolog. W ČMS 59 (1906), str. 146–147

 Žórło 

Kategorija:Muž
Kategorija:Rodź. 1831
Kategorija:Zemr. 1906
Kategorija:Serb
Kategorija:Ewangelsko-lutherski farar
Kategorija:Wosoba (Dubo)
Kategorija:Wosoba (Rakecy)
Kategorija:Maćicar
Kategorija:Čłon Maśicy Serbskeje
Kategorija:Čłon Serbskeho prědarskeho towarstwa